**НАЕТИ ЛИЦА И СРЕДНА БРУТНА РАБОТНА ЗАПЛАТА**

**В ОБЛАСТ СЛИВЕН ПРЕЗ ТРЕТОТО ТРИМЕСЕЧИЕ НА 2022 ГОДИНА**

По предварителни данни на Националния статистически институт броя на **наетите лица по трудово и служебно правоотношение** в област Сливен към края на септември 2022 г. намалява с 0.2 хил, или с 0.5%, спрямо края на юни 2022 г., като достигат 36.4 хиляди (фиг. 1).

Спрямо края на второто тримесечие на 2022 г. наетите лица в обществения сектор се увеличават с 1.2% (достигат до 11.4 хил.), а в частния сектор намаляват с 1.3% (достигат до 25.0 хил.).

**Фиг. 1. Наети лица по трудово и служебно правоотношение в област Сливен**

**към края на юни и септември 2022 година**

Спрямо края на юни 2022 г. най-голямо намаление на наетите лица по трудово и служебно правоотношение в абсолютно изражение е регистрирано в икономическите дейности „Преработваща промишленост“, „Селско, горско и рибно стопанство“ и „Търговия, ремонт на автомобили и мотоциклети“. Най-голямо увеличение на наетите лица се наблюдава в икономическите дейности: „Образование“, “Хуманно здравеопазване“ и „Строителство“

В края на септември 2022 г. наетите лица по трудово и служебно правоотношение в област Сливен са с 11 души повече в сравнение със същия период на предходната година, като в обществения сектор те се увеличават с 0.7%, а в частния сектор намаляват с 0.3%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ – 28.7%, „Търговия; Ремонт на автомобили и мотоциклети“ - 15.3% и „Хуманно здравеопазване и социална работа“ – 11.1%.

В област Сливен **средната брутна месечна работна заплата** през третото тримесечие на 2022 г. е 1 271 лв., при 1 743 лв. средна за страната.

В сравнение с останалите области на страната, по показателя средна брутна месена работна заплата през третото тримесечие на 2022 г., област Сливен се нарежда на 23-то място. Най-висока средна работна заплата получават наетите в област София (столица) - 2 390 лв., а най-ниска - в областите Кюстендил - 1 161 лв., Благоевград - 1 171 лв. и Хасково - 1 187 лева.

През третото тримесечие на 2022 г. средната месечна работна заплата за област Сливен се е увеличила спрямо второто тримесечие на 2022 г. с 0.3%, като за обществения сектор средната месечна заплата остава непроменена (1 593 лв.), а в частния се увеличава с 0.5%, достигайки 1 127 лева.

През третото тримесечие на 2022 г. средната месечна работна заплата за област Сливен нараства с 14.8% в сравнение с третото тримесечие на 2021 година (фиг. 2).

**Фиг. 2. Средна брутна месечна работна заплата по тримесечия в област Сливен**

Най-висока средна брутна месечна заплата получават наетите в секторите „Държавно управление”, „Образование“ и „Производство и разпределение на електрическа и топлинна енергия и на газообразни горива“.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труд“ ([http://www.nsi.bg/node/3920/](http://www.nsi.bg/bg/content/3920/%D0%BA%D1%80%D0%B0%D1%82%D0%BA%D0%BE%D1%81%D1%80%D0%BE%D1%87%D0%BD%D0%B0-%D1%81%D1%82%D0%B0%D1%82%D0%B8%D1%81%D1%82%D0%B8%D0%BA%D0%B0-%D0%BD%D0%B0-%D0%B7%D0%B0%D0%B5%D1%82%D0%BE%D1%81%D1%82%D1%82%D0%B0-%D0%B8-%D1%80%D0%B0%D0%B7%D1%85%D0%BE%D0%B4%D0%B8%D1%82%D0%B5-%D0%B7%D0%B0-%D1%82%D1%80%D1%83%D0%B4)).